寄贈張叔靖
作者：鄭剛中
朝代：宋

paragraphs: 堂堂張侯好眉宇，照人冰玉無塵土。
憶初解後共杯盤，姓字未通心已許。
參商别後各天涯，屈指流年不勝數。
何知策馬忽東來，扣我柴扉叙寒暑。
相親顔色愈敷腴，不俗胸懷細傾吐。
使人頻歲饑渴心，如飲甘泉餉腵脯。
吾生寒苦衆所知，眼髙無人人不與。
技窮漸覺蒲柳衰，進取一塗方首鼠。
有心斸治土田園，束手抽身事農圃。
荷鉏今亦粗成趣，頗有嘉蔬待春雨。
所恨松根長茯苓，僻寂無人堪共煮。
安得溪霜素月高，促膝與公長夜語。